ΜΑΘΗΜΑ: ΘΡΗΣΚΕΥΤΙΚΑ

ΤΜΗΜΑ: Β2

ΜΑΘΗΤΗΣ: ΒΥΡΩΝΑΣ ΠΕΤΡΙΔΗΣ

*ΘΕΜΑ: ΣΥΓΚΡΙΣΗ ΤΩΝ ΚΕΙΜΕΝΩΝ ‘ΚΥΒΕΡΝΟΕΚΦΟΒΙΣΜΟΥ’ ΚΑΙ Ο ‘ΙΝΔΟΣ, ΤΟ ΠΕΙΡΑΜΑ ΚΑΙ Η ΤΡΥΠΑ ΣΤΟΝ ΤΟΙΧΟ’*

Διαβάζοντας κανείς και τα δύο κείμενα αντιλαμβάνεται ότι το βασικό τους κοινό στοιχείο είναι, ότι διαχειρίζονται το θέμα της ηλεκτρονικής σχέσης που αναπτύσσεται μεταξύ των χρηστών των υπολογιστών. Επικεντρώνονται και τα δύο κείμενα στη χρήση του υπολογιστή, ωστόσο ο συντάκτης του κάθε κειμένου, το αναπτύσσει μέσα από διαφορετικό πρίσμα.

Η ενδελεχής ανάγνωση των άρθρων, μας οδηγεί στο να εντοπίσουμε τη διαφορετικότητα των οπτικών γωνιών των συντακτών.

Συγκεκριμένα, το πρώτο κείμενο μας αποκαλύπτει τον εκφοβισμό, την απειλή και τους κινδύνους που κρύβονται μέσα στη χρήση του διαδικτύου. Τα κοινωνικά δίκτυα, η μεγάλη τεχνογνωσία των νέων, η έλξη που ασκεί το καινούριο, είναι οι λόγοι που ο καθένας μπορεί εύκολα να γίνει θύμα ενός διεθνούς bullying. Οι κάμερες, οι φωτογραφίες και πάνω από όλα η αφέλεια του χρήστη μπορούν να γίνουν όργανα ψυχολογικής κακοποίησης.

Η σκοπιά του κειμένου με το πείραμα, ξεδιπλώνει την ευεργετική δύναμη που έχει το διαδίκτυο. Στην αρχή, η σύλληψη της ιδέας της ελεύθερης χρήσης των υπολογιστών από παιδιά χωρίς καμία επαφή με την τεχνολογία ήταν παράτολμη. Στη συνέχεια όμως η ιδέα καρποφόρησε και αποδείχτηκε πως ο καθένας, αν κάτσει και ασχοληθεί κατακτά την γνώση.

Διαπιστώνουμε, λοιπόν ότι η βασική διαφορά των κειμένων είναι η επικινδυνότητα ή η ωφέλεια που αποκομίζει κανείς από την χρήση του διαδικτύου. Τέλος, στο πρώτο κείμενο εκθέτονται οι απόψεις μέσα από την παγκόσμια εμπειρία, ενώ στο άλλο κείμενο χρησιμοποιήθηκε ειδικό εκπαιδευτικό πείραμα.

Ο συνδετικός κρίκος ομοιότητας των δύο κειμένων είναι το διαδίκτυο σαν εργαλείο στα χέρια των ανθρώπων και η ελεύθερη βούληση τους για το αν θα το χρησιμοποιήσουν για καλό ή για κακό σκοπό.

Οι απεριόριστες δυνατότητες της τεχνολογίας σήμερα και η λογική χρήση της από τους ανθρώπους, θα καθορίσει την πορεία της ανθρωπότητας.